પૂનામાં ‘મેં આઝાદ હું’ ના શૂટીંગ દરમ્યાન કેટલીક વિદ્યાર્થીનીઓને અમિતાભને મળવા આવેલી એ પ્રસંગ પણ ખૂબ સરસ રીતે વર્ણવાયો છે. વિદ્યાર્થીઓ-વિદ્યાર્થીનીઓને તેમણે ભોજન માટે આમંત્રિત કર્યા અને પછી તેમની સાથે નેશનલ ડિફેન્સ અકાદમીની મુલાકાત લીધી, આથી એક વિદ્યાર્થીએ સૌમ્યોજીને કહ્યું કે અમિતજી ખૂબ સરસ વ્યક્તિ છે. સૌમ્યો વંદ્યોપાધ્યાયે તેને કહ્યું કે, “નાનકડી મુલાકાતમાં કોઈ વિશે આમ સર્ટિફિકેટ ન આપી દેવું જોઈએ. કોઈક કારણે જો એમણે તમને ન બોલાવ્યા હોત કે તમારી સામે ન જોયું હોત તો તમે કહેત કે તે અહંકારી છે, ઘમડી છે, તેનામાં શિષ્ટાચાર પણ નથી.” આ પ્રસંગ જ્યારે તેમણે અમિતજીને કહ્યો અને પોતે કહેલ તર્ક પણ તેમને સંભળાવ્યો ત્યારે અમિતાભે કહેલું, “આ જ વાત તો હું કોઈને સમજાવી શક્તો નથી, કોઈની વાતનો જો હું જવાબ ન આપી શકું તો તે મને ઘમંડી સમજી લેશે, જો કોઈ પત્રકારને પાંચ મિનિટથી વધુ સમય ન આપી શકું તો તે લખશે કે અમિતાભ બચ્ચન પાસે પત્રકારો માટે સમય નથી, તેને પ્રેસ વાળાની કાંઈ પડી નથી. કોઈકની સામે જોઈને હું સ્મિત ન કરું તો કહેશે કે હું મારા ખરાબ સમયના સાથીઓને ભૂલી ગયો છું. આપણા દેશમાં કોઈકને માટે ધારણા બાંધવા માટે વિચારવાની જરૂરત નથી પડતી. તમને કોઈ માણસ ગમતો નથી, તો લખી દો કે તે બહુ બદમાશ છે, અને કોઈક ગમે છે તો તેને માથે ઉપાડીને ફર્યા કરો.”